Toată lumea își dorește să înceapă ziua în forță și să mențină această stare de bine pe toată durata ei, dar puține persoane știu că prima masă servită are un rol important în păstrarea tonusului pe o perioadă îndelungată.
Grație nutriționiștilor, “secretele” micului dejun sănătos nu mai reprezintă un secret, așa că poți profita de sfaturile acestora pentru a-ți asigura un tonus de zile mari în fiecare dimineață.
Fulgi de cereale
De ovăz, de grâu sau de porumb, fulgii de cereale pregătiți la prima masă a zilei par să descrie perfect sintagma “mic dejunul campionilor”.
Avantajele sunt remarcabile, fulgii de cereale contribuind la reducerea colesterolului odată ce adopți o dietă regulată, iar aportul de Omega 3, potasiu, vitamina E și proteine se va face simțit destul de repede.
Un iaurt face minuni
Clasicul iaurt simplu este o alegere perfectă pentru un mic dejun sănătos și revigorant. Un iaurt face minuni pentru organismul tău, grație calciului și proteinelor conținute de această gustare. În plus, poate fi combinat cu fulgii de cereale sau cu un alt aliment recomandat de nutriționiști: fructele.
Celebrul ou
De secole lumea pare să se învârtă în jurul clasicului ou, cu întrebări de genul: “Ce a fost mai întâi - oul sau găina?” sau cu celebra sintagmă “Oul lui Columb”.
E și normal să îți dezvolți propria dilemă cu privire la introducerea oului în rețeta micului dejun, în contextul în care un singur gălbenuș include 60% din necesarul zilnic de colesterol al organismului.
Atenție însă, colesterolul regăsit în alimentele naturale nu are un efect major asupra nivelului de colesterol din sânge. Prin urmare, un ou fiert, crud sau prăjit reprezintă o alegere bună la micul dejun. Mai mult, vei beneficia și de un supliment de vitamina D în stare naturală.
Dilema ceai sau cafea
Ibricul fierbe strașnic pe aragaz, dar tu ești încă indecisă dacă în apa clocotită ar trebui să adaugi două lingurițe de cafea sau un pliculeț de ceai.
Cel mai bine este să urmezi instinctul de moment, pentru că fiecare dintre aceste băuturi infuzate au avantaje nebănuite. O ceașcă de cafea la micul dejun reduce riscul de diabet, reglează tensiunea și pare-se că îți oferă șansa unei bătrâneți liniștite grație combinației dintre cofeină și antioxidanți.
Ceaiul, pe de altă parte, poate fi servit până la de 5 ori de-a lungul unei zile întregi, băutura asigurând o hidratare bună a organismului tău, în vreme ce antioxidanții din ceai își vor face și ei treaba pentru a-ți oferi o imunitate crescută și, implicit, o stare de bine resimțită în tot corpul.